yakuza
Yakuza, sammenfattende betegnelse for den organiserede kriminalitet i Japan. I 1990 anslog man, at der var lidt over 3300 bander med tilsammen cirka 88.000 medlemmer og en samlet årsomsætning svarende til cirka 50 mia. kr. Banderne kontrollerer de fleste ulovlige aktiviteter i Japan. Yakuza, der er nært forbundet med den yderste politiske højrefløj og ser sig selv som bevarer af landets samuraitraditioner, har store ligheder med mafia. Se også organiseret kriminalitet.